Нидерланд искусствосу

Нидерланд искусствосу – орто кылымда Нидерландыда пайда болгон көркөм мектеп. XVI кылымдагы Нидерланд буржуазиялык революциясынан кийин Н. и. голланд жана фламанд искусствосу болуп бөлүнгөн. XI–XIII кылымда формасынын шарттуулугу, мазмунунун символдуулугу менен мүнөздөлгөн роман стили (Льеждеги Сен-Бартелеми чиркөөсү, Турнеде 1100-ж. курула баштаган собор, Генттеги граф Фландрийскийлердин сепили жана башкалар) кеңири тараган. XIII–XV кылымда сепилдердин, базар аянттарынын айланасына шаарлар, мунаралар, ратушалар, таш көпүрөлөр курула баштап, Маас жана Шельд өрөөндөрүндөгү храмдар роман жана готика стилдерин айкалыштырган татаал архитектураны түзгөн. XVI кылымдан готика скульптурасы, монумент живописи (Ж. Малуэль, А. Бельшоз, М. Брудерлам) өнүгүп, Италия искусствосуна таасирленүү жана дүйнөнү көркөм өздөштүрүү аркылуу Н. и. Түндүк Европадагы Кайра жаралуу доорунун искусствосунун өнүгүшүнө өбөлгө түзгөн.

 Колдонулган адабияттар 
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Категория:Кыргыз сүрөт исскуствосу